મહેસાણા જિલ્લા પંચાયત આરોગ્ય શાખા દ્વારા આયુષ ડોક્ટર, સ્ટાફ નર્સ, લેબોરેટરી ટેક્નિશિયન, ફાર્માસીસ્ટ, એએનએમ/ફિમેલ હેલ્થવર્કર, લેબોરેટરી આસીસ્ટન્ટ, ડેટા એન્ટ્રી ઓપરેટર, તાલુકા એકાઉન્ટન્ટ, ન્યુટ્રી. આસીસ્ટન્ટની જગ્યાઓ માટે ૧૧ માસના કરારથી ભરતી માટે શુક્રવારે ઈન્ટરવ્યું ગોઠવાયાં હતાં. જાહેરાતમાં ૯થી ૧૨-૩૦ વાગ્યા સુધી રજીસ્ટ્રેશન કરાવવાનો સમય અપાયો હોઈ આ સમય દરમિયાન અન્ય જિલ્લાઓ સહિત દૂરદૂરથી ૪૦૦થી વધુ ઉમેદવારો ઉમટી પડ્યા હતા. જો કે, ચાર વાગ્યા સુધી પણ ઈન્ટરવ્યુંનાં કોઈ ઠેકાણાં નહોતાં અને ઉમેદવારો માટે બેઠક વ્યવસ્થા સહિતની કોઈ સુવિધા પણ ન હોઈ કચેરીમાં સીડીઓ અને ઓસરી સહિત જ્યાં જગ્યા મળી ત્યાં બેસવું પડ્યું હતું. કલાકો સુધી રઝળતા ઉમેદવારોમાં રોષની લાગણી ફેલાઈ હતી. ઈન્ટરવ્યુંની કાર્યવાહી પણ મોડી શરૂ કરાઈ હોવાથી ઉમેદવારોને મોડે સુધી રોકાવું પડ્યું હતું. મોડે મોડે શરૂ કરાયેલી ઈન્ટરવ્યુંની કામગીરી પણ મોડી સાંજ સુધી ચાલુ રહી હોઈ દૂરથી આવેલી યુવતીઓ સહિત ઉમેદવારોને પરત જવા મુશ્કેલીઓનો સામનો કરવો પડ્યો હતો.